Taina gorunului 


NU VI SE FACE CÎTEODATĂ, iarna, celor ce aveţi calorifer, dor 
de foc? De un foc de sobă, cu lemne care să pîlpfie şi să trosnească în vîlvătăi 
dionisiace? 

Toate simţurile, îmbătate, se împărtășesc din viaţa arzătoare ce dănţuie pe 
vatra deschisă. Auzul aromeşte în cântecul buștenilor. Ochii se iluminează de 
fantasticul joc de salamandre al flăcărilor în rochii de mătase aprinsă. Pielea se 
îndulcește molcom la mîngiierile dogoarei. Şi o aromă de molid amestecată 
cu puţin iz de fum îţi bucură mirosul, aducîndu-i aminte, ca și gustului, despre 
bunătăţi de mult apuse, păstrăvi afumaţi, brânză în scoarță de brad, rachiu de 
ienupere... 

Cînd mi se urăște cu căldura de cuptor de uscat prune a caloriferului, dau de- 
peșă unui prieten, silvicultor, și, fără să mai aştept răspuns, iau trenul și urc de- 
fileul Oltului. La o haltă unde se iţesc oameni în alb şi negru, mă așteaptă sania 
sau nadișanca, după împrejurări. Şi chiar în aceeași seară mă prigoresc la o vatră 
uriașă, răsturnat în jilțul cu dulamă de urs azvârlită pe spătar. 

Și din nou mă copleșește imaginea din copilărie, cînd soba albă, zveltă, cu 
aripi lăuntrice de văpaie, gura de pară și picioare de stâlpi fierbinţi, îmi părea în- 
gerul ocrotitor al casei, vărsînd binecuvâîntările căldurii cerești peste noi... 

Prietenul, după ce-și orînduiește treburile pe afară și împarte porunci pentru 
a doua zi, intră, noptatec, mirositor a proaspăt şi a ger. Și ne apucă pe amîndoi, 
privind luminile focului, o strașnică partidă de tăcere, pe care nu o curmă decît 
vestirea cinei. Abia atunci, la al treilea păhărel de ţuică fiartă, ni se desțelenesc 
graiurile şi pornim la un taifas, de care, din cînd în cînd, cocoşi gălăgioşi își anină 
stripările lor de caraule ale nopţii... 

lu îl descos despre viaţa codrilor copleșiți de zăpezi. El mă ispiteşte despre 
vraja oraşului. Vorbim ca doi naivi becheri despre femei; ne amintim despre o 
incîntătoare călătorie în străinătate și sfrșim regulat cu planuri pentru un nou 
volaj = de data asta în India. 

Nu ne mai văzusem de cîţiva ani și nu mai știam unul de altul, căci, ca buni 
amici, nu ne scriam, cînd de astă dată lipsa de păcură în calorifer m-a urcat în 
tren şi m-a instalat iarăși în jilțul meu, oaspe pentru mai multă vreme al sobei cu 
pura plină de pară. 

Chiar din prima noapte, prietenul s-a abătut de la obișnuitul protocol al tai- 
fasului şi a intrat deodată adînc și oarecum competent pentru ignoranţa mea în 
ale arheologiei și preistoriei. M-a întreținut despre epocile pietrei, bronzului şi 
fierului. Mi-a zugrăvit descoperirile de la Troia și Michene, cu măștile de aur ale 
atrizilor. Și a sfârșit prin a mă întreba dacă am văzut coiful de aur de la Muzeul 
naţional al antichităţii. Bineînţeles, nu-l văzusem. Nici nu auzisem măcar despre 
el. Atunci a început să mă certe despre lipsa de interes a așa-zișilor intelectuali 
pentru tot ce e vrednic de văzut și cercetat la noi. A veștejit tembelismul ăsta ori- 
ental la niște oameni care se pretind apuseni şi alte multe... Eram nedumerit și 
consternat. Nu ştiam cu ce greșisem și unde vrea să ajungă amicul meu, care, fu- 
rios, ieşi şi se întoarse cu un vraf de gazete și reviste. În ele îmi arătă fotografiile, 
descrierea amănunțită și povestea unui coif de aur găsit de un copil cu vitele pe 
nişte pîrloage ale Prahovei. Mărturisesc că m-a interesat adînc şi-mi părea rău că 
nu aflasem la vreme despre acest tezaur al pământului nostru. Prietenul nu s-a li- 
niștit decît după ce i-am făgăduit că imediat ce sosesc în București, chiar de la 
gară, pornesc la muzeu și cer să văd „nepreţuitul coif, exemplar extraordinar, cu 
care s-ar mîndri cel mai mare muzeu din lume“. 

Și răcnetele cocoșilor, vestind o târzie strajă a nopţii, ne-au despărțit buni 
înţeleși. 

A doua seară, însă, l-am încolţit eu cu întrebările. De unde știe atîta arheolo- 
gie? De ce se interesează de tezaure, coifuri și alte odoare descoperite în pămînt? 
Cum de n-am aflat și eu pînă acum despre preocupările lui din acest domeniu? 

Mi s-a destăinuit că întîmplarea cu copilul care a găsit coiful răscolise în el 
jinduri şi rîvne pe care de mult le ţinea înăbușite. Că el s-a visat de multă vreme 
un astfel de norocos descoperitor de odoare, și l-am silit să se mărturisească pre- 
cum urmează. 

— Trebuie să-ţi spun de la început că toată viaţa am fost un înverşunat căută- 
tor de comori. De mic copil am crezut în ele și le-am urmărit. M-am născut la 
ţară, unde credinţa asta se suge odată cu laptele. Doica, dădaca, slugile, finii și 
vecinii, toţi mi-au hrănit copilăria nu atât cu basme, cît cu realități, cu arătări to- 
pografice precise. În inima unor gorgane ce străjuiau satul se ascundeau mari 
mituri, cu comorile lor. La rădăcinile multor pomi bătrîni zăcea îngropată cîte o 

poveste alături de o căldare cu galbeni. Toți le văzuseră jucând în ajun de zile 
mari, pălălăi verzi cînd e aur, flăcări roşii cînd e argint ori aramă. Toţi, cu mic cu 
mare, le pîndeam, iscodindu-ne. Şi nimeni nu se mira cînd a doua zi de Sfîntul 
Gheorghe sau de noaptea Învierii locurile bîntuite erau înflorite de găuri adînci. 
Asta aprindea și mai mult rîvnele. ; 

Cînd un gospodar începea să-și ridice casă mare și prindea cheag, era pentru 
că găsise o comoară. Încît colindam de mic pe coclaurile satului, căutînd măcar 
urmele focului lăuntric, care pârlește iarba în anumit chip, numai căutătorilor de 
comori cunoscut. 

De altfel, fiecare familie avea, moștenite, tainele şi nădejdile ei. Strămoșii po- 
pii ascunseseră în fundul prisăcii o putină cu aur. Dascălul avea comoara buni- 
cilor, pierdută într-o râpă. Tata însuși povestea că era copil cînd părinţii lui și-au 
părăsit de frica răzmeriţei gospodăria, îngropînd la rădăcina unor gutui o avere. 
La înapoiere n-au mai știut locul, și bogăţiile au rămas zestre gliei. Pe atunci nu 
erau safeuri și bieții oameni, la nevoie, încredințau banii și sculele lor preţioase 
pămîntului. ; 

La vîrsta de zece ani, am fost pus în școli departe, la București, unde am fă- 
cut liceul. M-a dus tata. Cel dintii lucru ce a făcut, după ce mi-a găsit gazdă, a 
fost un pelerinaj la muzeu, să-mi arate Cloșca cu puii de aur, care mi-a dat de alt- 
fel, atunci, o grozavă decepție. Mă aşteptam să-mi ia ochii o pasăre măiastră cu 
doisprezece fofoloci de aur împrejur și n-am văzut decît niște cioburi de vase și 
cionturi de tăvi, e drept de aur și cu nestemate cît buricele degetelor... Dar pasi- 
unea mi-a crescut mai înflăcărată. Era proba pipăită de ceea ce-ţi poate dărui lu- 
tul dacă ai noroc. 

Abia aşteptam vacanţele, să iau din nou, ca Anteu, atingerea cu pămîntul plin 
de surprize de aur... Acasă iar începeam să stau la pîndă, să colind gorganele, să 
cercetez rovinele, cînd singur, cînd cu câte un flăcăiandru care mi se destăinuia, 
cerînd luminile mele asupra unor presupuneri ale lui. 

Acum mă socoteam un cercetător priceput, cu o disciplină aproape ştiinţi- 
fică. Citisem pe Bolliac şi pe Odobescu și pretindeam că sînt în stare să fac in- 
Vestigaţii metodice pe teren. Aveam un arsenal întreg de instrumente, în parte, 
adică cele originale, făurite de covaciul satului, după indicaţiile mele. Mă mîn- 
dream îndeosebi cu colecția de sfredele de toate mărimile, cu care, înainte de a 
săpa, sondam măruntaiele locului. Inventasem unul în jurul căruia se răsuceau 
pînă în vârful de oțel niște fire în legătură cu o baterie electrică. Ajunse în fund, 
ele trebuiau să dea de veste printr-o sonerie despre orice metal întâlnit cu care fă- 
ceau contactul. Încercările nu mi-au izbutit şi invenţia a rămas nebrevetată. 

Ce să-ți spun? Am avut multe aventuri. Am mâncat numeroase păcăleli. Am 
alergat ca un smintit la văpăile unor focuri mincinoase, aprinse cu petrol de șugu- 
beţii satului. Că dezgropam oase de cîini în loc de tezaure, nu era nimic. Găseam 

la adincimi considerabile doar o piatră bizară, cînd alţii la un simplu arat prop- 
teau limba plugului într-o căldărușă cu bani. Asta însă nu mă descuraja deloc. Mă 
însufleţea ceca ce credeam eu pe atunci că e focul sacru al științei. Acum știu că 
era şi este altceva. Veşnicele întrebări puse Soartei, Mitul norocului, deghizat pre- 
tutindeni în jocul de cărți, în loterie, în comori. Nu câştigul în sine, ci cauţi favoa- 
rea yansei, semnul unei alegeri și al unei predestinări, scris special pentru tine. 

Am trecut, cum spun, prin multe peripeții și întîmplări neplăcute sau de-a 
dreptul grele. O dată însă era să mi se înfunde. Nu ieșisem încă din liceu și-mi 
petreceam vacanţa mare acasă. Îmi alcătuisem o echipă din patru flăcăiandri, cu 
care scormoneam pretutindeni, ahtiat, cum îţi spuneam, nu de valoarea descope- 
rită, aur sau nestemate, ci de altceva mai presus, care în esenţă se reducea la cu- 
vîntul „noroc“. 

Într-o noapte, și într-adins alegeam pe cele mai întunecoase, ne-am strecurat 
afară din sat la gorganul cel mare. Hotărâsem săpături într-un punct unde după 
oarecare presupuneri ar fi putut fi o așezare trecătoare a barbarilor. 

Săpam tinerește, de mai multe ceasuri, și izbutirăm o groapă care pe cît se 
adîncea, pe atît se îngusta. Lucram fără lumină. Ne înghesuiam cîteșicinci în 
bezna de fund de mormânt, unde dădeam orbește unul peste altul. Cînd, deoda- 
tă, simţii o trosnitură în oasele capului, stele verzi îmi izbucniră înaintea ochilor 
şi căzui trăsnit. Unul din tovarăși mă lovise cu tîrnăcopul cînd mă plecam să cer- 
cetez pămîntul. Sîngele mă podidise din belșug. Copilandrii, înspăimîntați, m-au 
crezut mort şi au luat-o la fugă, părăsindu-mă acolo. După o vreme, s-au gîndit 
să şteargă urmele isprăvii şi, ca să nu se mai știe nimic, s-au întors să astupe groa- 
pa, aruncînd pămîntul scos peste mine. Noroc că în clipa cînd ei puneau mîinile 
pe lopeţi am gemut. Unul mai îndrăzneţ a sărit în ajutor şi m-a scos. M-au târât 
apoi și m-au lăsat la poartă, după ce au bătut pînă au întărîtat câinii. Acolo m-au 
găsit ai mei, fără simţiri. După o zăcere îndelungată, cred cu friguri cerebrale, 
m-am înzdrăvenit. Dar a trebuit să jur tatii și mamei că n-am să mai umblu după 
comori și că, în loc de istorie și arheologie, pentru care mă pregăteam cu fer- 
voare, am să învăţ silvicultura... Și m-am ţinut cu sfinţenie de jurământ, înmor- 
mîntînd adînc toate visurile şi speranţele. 

Vezi însă că puteam să fiu și eu copilul norocos care a scormonit cu bîta de la 
vaci cel mai scump coif din lume... 

Şi cu toate că mi-am încheiat atunci cariera de arheolog, am trecut de curînd 
printr-o întîmplare care mi-a deșteptat toate veleităţile înăbușite. E singura dată 
cînd, fără voie, am făcut în adevăr o descoperire senzaţională. 

Iubesc pădurea cu patimă și ori de câte ori intru în ea sînt alt om. Se deș- 
teaptă în mine obscure sentimente de siguranţă, de plinătate, de farmec real. În- 
târzii de bunăvoie pe coclauri cu frînturi din codri seculari, de altădată, vestiți 
pentru haiducii care se ascundeau în ei cu teşcherelele pline de aur. Acum se 

aläpostesc, cruțați de mine, cîteva perechi de râși, lincșii meleagurilor noastre, și 
o familie de jderi cu puița lor. 

Într-o zi, astă-vară, mi-am lăsat brişca în paza pădurarilor și m-am afundat 
cit mai departe, în bungeturi, însoţit numai de Haiduc, un câine credincios și vi- 
teaz. Ademenit de liniște și frumuseţe, m-am lăsat jos la tulpina unui gorun fal- 
nic într-o poiană răznită de lume, ca într-o baladă. Cîinele, care are un miros 
extraordinar, nu s-a așezat la picioarele mele, ci a început să dea târcoale trunchi- 
ului, mîrfind și pufăind înfundat. 

O ghionoaie ţîșni din scorbura copacului și prinse a ne certa în gura mare. 
Da, în felul ăsta da veste pădurii întregi că nişte venetici îi calcă tărîmurile. Ca 
a-0 liniștesc, de dragul ei și al puilor, am chemat pe Haiduc... EI, altădată atît de 
aacultător, s-a repezit și mai furios asupra trunchiului, sărind să-i zgârie şi să-i 
ficîie coaja. Din cînd în cînd, se oprea, mirosea atent, trăgea cu horcăituri, pe 
nas, rumegușul răscolit de ghearele lui și iar pornea să latre cu turbare. M-am 
aculat și, intrigat, l-am urmărit cu băgare de seamă... La rîndul lui, el a schimbat 
lăuratul într-o schelălăitură, ca o implorare, și-și aţinti ochii grăitori în ochii mei, 
voind aievea să spună ceva. 

În acea clipă copacul falnic, crengile vînjoase, câinele înnebunit de un mister 
mi-au adus aminte de întîmplarea din Cărăbușul de aur a lui Poe. Și ascultînd de 
Îndemnuri nedeslușite, m-am apropiat să cercetez copacul. Cîinele s-a liniștit un 
timp şi a așteptat să vadă rezultatul intervenției mele. Am bătut ușor cu baltagul 
În trunchi: suna a gol, deși încă verde, în putere, şi cu coroana de jur împrejur cît 
o biserică. Am bătut din nou, mai tare, ca să-l fac să se cutremure din vârf 
pînă-n rădăcină, și am pus numaidecît urechea... Pe lîngă vibrarea adîncă a lem- 
nului, mi s-a părut că aud un sunet ca de zornăit înfundat. 

Cîinele, încurajat, a început să latre iar și să muște din scoarţa groasă cu solzi 
dle crocodil. La acest nou asalt a zburat din cuib, înspăimântat, și găiţoiul, fără să 
se mai ia la harţă. Eram nedumerit. El să fi făcut ciudatul zgomot de adineauri? 
Umblă vorba că neamul ăsta de păsări hoţomane fură lucruri strălucitoare, mo- 
nede, giuvaeruri și alte odoare, pe care le ascunde în cuiburile lor ca pe niște 
porte-bonbeur-uri. Aşa mă mângtiam în copilărie de pierderea unei cruciulițe de 
aur pe care o purtam la gât. 

Cîinele zărise acum în trunchi o scorbură, spre care se arunca în salturi fu- 
rioase, fără să o poată ajunge. 

Am vîrît atunci două degete în gură și am șuierat voiniceşte semnalele în- 
voite... Codrul le-a primit cu chiot, ca pe vremea hoților. Cîinele dintr-o dată a 
Încremenit! Peste puţină vreme au sosit gîfiind pădurarii, niţel sfecliți de ce s-ar 
fi întîmplat. La vederea lor, cîinele a început să se dea mai cu turbare, cerșindu-le 
din cînd în cînd cu privirile întoarse ajutor. Nici ei nu știau ce să creadă şi se cru- 
ceau, cu căciulile în mini. Le-am spus de părelnicul zgomot pe care l-a făcut 

trunchiul lovit de baltagul meu şi ne-am învoit să batem cîreşitrei deodată goru- 
nul misterios cu muchiile topoarelor şi să ascultăm. Un zvon uscat ca de ușoare 
ClOcănituri, amestecat în tremurul copacului, fu răspunsul. 

M-am hotărît atunci să merg cu cercetările mai departe și, aprins de vechea 
indirjire, am poruncit pădurarilor să taie copacul. Dar cum? Nu mă înduram 
să-l dobor întreg, ci, mînat de năzuinţa câinelui spre scorbură, am închipuit la în- 
veput în coasta trunchiului un ţăncuș, o fereastră, cum se face în pepene ca să-i 
incerci miezul. Pentru asta însă nu aveam scule. Am scos la repezeală un cal din 
ham și unul din pădurari a alergat călare în sat. S-a întors numaidecît cu burghie, 
slredele şi tot telul de ferăstraie. 

După ce am mărginit în trunchi prin găuri una lîngă alta un pătrat mare cât se 
poate virî capul, am tăiat lemnul dintre ele cu ferăstrăul mic și am scos, hoţește, 
bucata de tulpină prin care să pătrundem în miezul scorburos. Cu ochii nu se 
putea zări nimic. Unul din oameni a băgat cu îndrăzneală mîna. Dar o trase cu 
groază: dăduse de ceva rece, tăios, de care degetele se izbiseră ca de zăbrelele un- 
ei capcane. Acum cîinele înnebunise de-a binelea. Cu ochii roşii, cu coada um- 
(lată și spume la gură, sărea pînă aproape de ferăstruică și, înfigîndu-și colții 
fioroși, îşi rănea gingiile. M-am frământat câteva clipe și m-am hotărît să tai trun- 
chiul pe la mijloc. 

Pentru asta pădurarii s-au suit de au abătut întîi creangă cu creangă toată co- 
roana. Altfel, s-ar fi răsturnat peste noi gorunul întreg. Pe urmă ne-a fost lesne să 
lucrăm cum am vrut asupra trunchiului dezbărat de toate caturile palatului său 
de ramuri. Asta a fost o muncă grea de un conac și mai bine. Numai niște inși is- 
cusiţi şi de meserie ca pădurarii mei puteau să o îndeplinească. 

După ce ne-am descurcat de crengărișul abătut jos, am trecut la operaţia asu- 
pra trunchiului propriu-zis. Era un trunchi gros și vînjos, cu fibre mari, vii și 
oțelite ca niște mușchi de atlet, care-l ţineau viguros, neclintit și fără să-i pese de 
scorbura ce-i mîncase numai o parte din măduvă și de care parcă se vindecase. 
Trebuia să-l retezăm mai sus, dincolo de înălțimea unui stat de om. Am încropit 
o scară și, după o muncă de un ceas cu joagărul, am răsturnat partea de sus a 
trunchiului, cum ai ridica un copac înalt. 

Oroare! În inima găunoasă a restului de trunchi rămas în picioare, ca într-o 
încăpere strâmtă, şedea drept, înţepenit de jur împrejur în pereţii scorburii, un 
schelet omenesc... 

Hîrca ieșea foarte uşor afară, deasupra nivelului tăieturii noastre. Dar 
mîinile, coșul pieptului, ciolanele coapselor se duceau misterioase în jos, către 
rădăcină, şi se pierdeau afund, ca într-un sicriu sculat în picioare. Pădurarii, su- 
perstiţioși, au început să dea înapoi... Eu mă înfierbîntasem... M-am suit pe scară 
și am încercat să trag scheletul afară. A fost cu neputinţă. Era încrustat în cara- 
pacea lui de lemn. Am rămas în mîini numai cu glava goală pe care am pus-o la 

loe. Misam dat seama că trebuie să mă opresc aici. Nu aveam drept să merg mai 
Inainte.. Întîmplarea intra de acum în căderea autorităţilor... 

A doua zi am venit cu procurorul și medicul legist. În faţa lor, un lemnar a 
purces cu mare băgare de seamă la deschiderea trunchiului, pe care l-a scos întîi 
din rădăcină. Falnicul gorun de ieri zăcea acum ca un coșciug întins pe iarbă. 
După ce s-a determinat poziţia osemintelor înăuntrul scorburei, s-a așezat trun- 
ehiul cu faţa scheletului în sus. Apoi s-a tăiat și s-a ridicat, ca un capac, jumăta- 
tea de deasupra a trunchiului culcat. A rămas ca o copaie jumătatea de dedesubt, 
eu scheletul întreg culcat în ea... Atârnau de el încă zdrenţe dintr-o cămașe de 
tinepă... Cîteva petice de ițari mucezeau pe ciolanele genunchilor. Și niște poturi 
înfloraţi cu ibrișin roșu, aproape întregi, acopereau țurloaiele picioarelor. Fusese 
e namilă de om. Cu capul pus la loc, oasele măsurau un metru și nouăzeci. Ver- 
tebrele tari se ţineau ca trase prin sîrmă. Încheieturile ţepene nu se clintiseră din 
(fitni. Numai oscioarele degetelor de la mini se scuturaseră ca niște muguri, îm- 
preună cu două verigi de alamă, inelele mortului. Cred că eu le desprinsesem cu 
loviturile de baltag și căderea lor pricinuise sunetul ciudat de la început. Sau 
poate mă înșel... 

Labele erau încă înfășate de niște opinci uriașe, ale căror nojiţe de păr se în- 
erucişau neatinse pe fluiere în sus. Coşul pieptului, de o capacitate năpraznică, 
era Întreg. Cîteva coaste din stînga purtau inscripţiile unor tăieturi adînci prin 
Care ceva ascuţit pătrunsese în adînc. Hârca spunea și mai mult. Arcadele orbite- 
lor ieșite mult în afară înaintau ca niște pridvoare de os. Sub ele se adînceau cît 
nişte pumni de copii găvanele ochilor, ce trebuie să fi fost extraordinar de mari. 
Dinţii și măselele, intacte, rîdeau din smalţul lor alb... De ceafa scăfârliei atîrnau 
încă jurubiţe lungi de păr negru corb — rămășiță dintr-o bogată chică de bărbat. 
Ceca ce izbea și mai mult, pe albeaţa de fildeş vechi a oaselor, era un enorm chi- 
mir de piele neagră, care încingea mijlocul scheletului. Un cuțit mare, cu prăse- 
le de os, se mai ţinea încă în el. 

După ce medicul legist a cercetat, a măsurat și a luat note, s-a purces la des- 
chiderea chimirului. Satul tot holba ochii. Pădurarii aproape să leşine! Scăpasem 
din mîini comoara. Din încăperile dedalice ale șerparului au curs câțiva pumni de 
aur: galbeni, dubloni, poli, mahmudele și alte monede streine; câteva inele 
groase de aur cu peceţi; niște cercei şi puţini bani de aramă româneşti, care așe- 
zau întîmplarea cu suta de ani în urmă. 

Pe atunci hoţea prin părţile locului banda vestiţilor Gogolea și Chiloman, ale 
căror singure nume băgau lumea în răcori. Dintr-o pricină oarecare, împărțeală 
de jaf sau zulie de femei, cele două căpetenii se certară și banda s-a împrăștiat 
[ară urme. Se credea că trecuseră pentru totdeauna în Bulgaria. Acum taina se lä- 
murea, Osemintele erau ale unuia din cei doi tâlhari care se înfruntaseră și unul 
căzuse. Rănit grav, el s-a târât și s-a prăbușit în gorunul încă de pe atunci gros ca 

un butoi. Poate că tîlharul chiar scobise și mărise scorbura, unde se ascundea de 
potere. Sleit de sîngele scurs, de sete și de foame, el murise, înţepenit acolo. 

Dar care din doi își lepădase oasele în tainița copacului ? Gogolea ori Chilo- 
man? Amândoi fuseseră niște haidamaci, deopotrivă la statură și la înfățișare, 
amândoi spătoși, amândoi smoliţi, cu chici şi bărbi. 

Atunci, un bătrânel îndrăzni să iasă un pas din gloată și să spuie: 

— Căutaţi, domnilor, la mâini şi la picioare. Că Gogolea — după câte îmi spu- 
nea moşu-meu — avea câte șase dește. 

Medicul se plecă din nou asupra scheletului și cercetă osemintele numărînd... 

Se găsiră cîte șase degete la fiecare mădular. Nu mai încăpea îndoială... 
Gogolea răsărea acum din mormîntul verde al gorunului, cu tot alaiul lui în- 
cruntat de poveste. El își găsise odihna de veci în inima vie, cutremurată de vîn- 
turi a uriașului pădurii. Pe măsură ce vremea trecea, copacul creștea, își tămăduia 
racila și se închidea deasupra mortului. Iar el se afunda tot mai adînc în ascunzi- 
şul scorburii, care îl adopta, îl îmbrățișa tot mai strîns, îl rodea și-l mărunțea cu 
furnicile și toate gîngîniile ei. Ploile i-au spălat oasele, vîntul i le-a înălbit. Um- 
brarul crengilor le răcorea vara. Gerurile iernii i le întărea și i le-a păstrat mai 
bine decît mucegaiul gropii. De o sută de ani îi cîntau în fiecare an cucii și-l slă- 
veau privighetorile. Cine nu și-ar fi dorit un asemenea lăcaș de veci? Acum, co- 
pacul care trăsese viaţa şi-şi lungise poate veleatul cu sîngele ce i se scursese și 
carnea ce se moșoroise la rădăcină, pierise odată cu taina de aur și moarte ce i se 
furase. Şi de data asta îmi părea rău ca de o profanare. 

După încheierea cercetărilor, am cerut ca amintire chimirul. Legistul m-a re- 
fuzat. Şi a avut dreptate. Scheletul lui Gogolea, gătit cu chimirul lat de două 
palme şi cu opincile uriașe sub poturii înflorați, face fala muzeului Morgii! Să te 
duci neapărat să-l vezi cînd ajungi la București! 

Am făgăduit, fireşte, să fac vizită și lui Gogolea, după ce voi primi înştiinţare 
că, în sfârşit, caloriferul meu a început să dea căldură de cuptor de uscat prune. 
Parcă mi se făcuse dor de ea! În sobă focul murise. 

